உமேஸ் குமார் திலக் யாதவ் (Umesh Kumar Tilak Yadav பிறப்பு: அக்டோபர் 25 1987), ஒரு இந்தியத் துடுப்பாட்டக்காரர். இவர் விதர்பா துடுப்பாட்ட அணிக்காகவும் இந்திய அணிக்காக தேர்வுத் துடுப்பாட்டம்,ஒருநாள் பன்னாட்டுத் துடுப்பாட்டம் மற்றும் பன்னாட்டு இருபது20 போட்டிகளிலும் விளையாடி வருகிறார். இவர் விதர்பா துடுப்பாட்ட அணிக்காக 2008 ஆம் ஆண்டிலிருந்து விளையாடி வருகிறார். விதர்பா அணியிலிருந்து இந்தியத் துடுப்பாட்ட அணிக்காக தேர்வுத் துடுப்பாட்டப் போட்டிகளில் விளையாடிய முதல் நபர் இவர் ஆவார். மே , 2010 ஆம் ஆண்டில் சிம்பாப்வே துடுப்பாட்ட அணிக்கு எதிரான ஒருநாள் பன்னாட்டுத் துடுப்பாட்டப் போட்டியில் அறிமுகமானார். பின் 2011 ஆம் ஆண்டில் மேற்கிந்தியத்தீவுகள் துடுப்பாட்ட அணிக்கு எதிரான தேர்வுத் துடுப்பாட்டப் போட்டியில் அறிமுகமானார். இவர் 2015 துடுப்பாட்ட உலகக்கிண்ணத் தொடரில் அதிக இலக்குகள் வீழ்த்திய இந்தியத் துடுப்பாட்ட அணி வீரர்களில் முதலிடம் பிடித்தார்.